text: Tilvildin kann vera løgin og kann føra til mangt undarligt og áhugavert. Pápi mín Helge í Smæruni skeyt haru í Hvalvík hjá Tummasi Eikholm bónda, og ein vinmaður mín hevði á ungum árum vinkonu úr Hvalvík. Tí kendi eg nøkur fá fólk í bygdini. Eg kann minnast, at eg var eitt sindur bergtikin av nøkrum toftum á eini trøð í bygdini. Hetta vóru leivdir frá revahaldi í Føroyum seinast í 30-árunum. Ein leygardag herfyri hitti eg 76 ára gamla Petur Zachariassen, kallaður Petur post, og hetta skuldi gerast áhugaverd og gevandi tilvild. (Skrivað í 2015)
text: #000002
text: Petur er nú vorðin 76 ára gamal. (Mynd Vagnur)
text: #000003
text: Vit skulu fyrst aftur í 60-árini, tá ið ung kvinna Hildibjørg úr Haldórsvík kom at arbeiða í Smæruni, har pápin mín arbeiddi. Hildibjørg var ein ómetaliga fyrikomandi og fitt ung kvinna, sum var ótrúliga góð við okkum smádreingir. Eg bleiv so mikið væl við Hildibjørg, at eg vitjaði hana mangan uppi í Grønlandi, har hon búði. Eg kom eisini at hitta systrar hennara Paulu og Ebbu. Og vit vóru eisini og vitjaðu í Haldórsvík.
text: #000004
text: Mamma mín var um hetta mundið sjúk í Danmark, og tí kom Hildibjørg eitt stutt skifti at vera í húsi hjá okkum. Kanska var hetta orsøkin, at eg sum smádrongur koma at bíta meg fastan í Hildibjørg, sum altíð tók ímóti mær við opnum ørmum.
text: #000005
text: Mamma kemur so aftur úr Danmark, og Hildibjørg gevst í Smæruni. Seinni hoyrdu vit frá pápa okkara, at Hildibjørg var gift einkjumanni úr Hvalvík. Eg gekk mínar leiðir á lívsleiðini, og tað gjørdi Hildibjørg eisini, og tí fánaði sambandið við tíðina okkara millum.
text: #000006
text: Og so var tað henda leygardagin herfyri, at eg kom aftur á ferð úr Rituvík, og sjálvandi skuldi eg taka mynd av toftunum frá revahaldinum í Hvalvík seinast í 30-árunum. Fyrst spurdi eg eina unga konu við barnavogni, um hon kendi nakað til revahald í Hvalvík, men tað vistu hon ikki, tí hon var ikki uppvaksin í bygdini.
text: #000007
text: Eg fór niðan ímillum tvey sethús og tók myndir av toftunum, sum stóðu niðan ímóti ein lagaðum garði á eini trøð. Ikki vildi eg fara til Havnar aftur uttan at spyrja onkran meira um revahaldið og toftirnar frá 30-árunum. Ì einum vindeyga sá eg gráhærdan mann, eg fari inn og banki á dyrnar, og út kemur blíður maður, sum eg helt meg hava sæð áður. “Kennur tú meg”, spurdi eg mannin. “Tú ert ein av synunum hjá Helga í Smæruni, kom innar og fá tær ein drekkamum”, segði blíði maðurin.
text: #000009
text: Skjótt var greitt, at hetta var Petur Zachariassen maður Hildibjørg, sum doyði 8. januar í 2012. Petur var í 34 ár postmaður í Norðurstemoy, og hann sigur soleiðis um at gerast einkjumaður við tveimum smábørnum, og um at hitta Hildibjørg.
text: #000010
text: – Eg var giftur Elinborg her úr Hvalvík, men í 1968 fekk konan bróstkrabba og doyði. Har stóð eg einkjumaður við seks ára gamlari dóttur og eitt ára gomlum soni. Hetta var svár tíð, men seinni lýsnaði aftur, tá ið eg kom í samband við Hildibjørg úr Vík dóttur Hans Paula á Bø. Hans Pauli hevði handil og átti bátin Reynir, sum sigldi við ferðafólki og góðsi millum Havnina og bygdirnar í Sundalagnum. Beinanvegin eg kom í samband við Hildibjørg, tók hon børn míni til sín sum síni egnu.
text: #000011
text: Her síggja vit toftirnar frá revahaldinum seinast í 30-árunum. (Mynd Vagnur)
text: #000012
text: – Húsini eg búgvi í eru barndómsheimið hjá fyrru konu míni Elinborg. Tá ið útskift var í Hvalvík, yngsti eg mær bøin omanfyri húsini, og hetta eydnaðist. So var er av tilvild, at toftirnar frá revahaldinum í 30-árunum nú standa á mínari ogn. Hetta eru søgulig minni, og eg ætli at lata toftirnar standa.
text: #000015
text: Vit fara í seyðahúsið hjá Peturi, og tað má eg siga, at har var reint og nossligt. Petur vísti mær, hvussu hann hevði riggað til at hava seyðin innandura um veturin. Tá ið seyðurin fór á bøin um várið, varð vaskað og sóttreinsað klárt at fletta í um heystið. Petur og teir fletta einar 25 seyðir.
text: #000018
text: Prátið við Petur og tilvildin henda dagin gjørdi meg enn meira forvitnan um revahaldið í Føroyum. Nakað av tilfari havi eg funnið, men heilt skjótt gongur leiðin aftur til Hvalvíkar, og tá fari eg at skriva grein um revahaldið í Føroyum. Revahaldið var nógvastaðni kring landið seinast í 30-árunum, men so kom seinni heimsbardagi, og menn sluppu ikki av við skinnini, tí steðgaði revahaldið. Men hetta fáa vit at vita meira um í seinni grein. (Vagnur)
text: #000019